Nkꞌie nga ja kamaha̱ Jesu nga bꞌa̱ kitsú,
a̱sꞌa̱i tsasenjinki nkꞌa ján ko̱ kinchja̱ko̱ Nti̱a̱ná nga bꞌi̱ kitsú:
—Ji Na̱ꞌmi,
ja kuichu chu̱ba̱.
Ta̱kúchji kju̱a̱chánkaha̱ Ntíhi̱ tu̱ xi ko̱ kui Ntíhi̱ ku̱a̱kúchjihi kju̱a̱chánkahi̱.
A̱tꞌaha̱ kikꞌa̱i̱ xáhi̱ xi má nga ku̱a̱téxumaha̱ ngayjee̱ xu̱ta̱,
tu̱ xi tsꞌi̱ínkꞌíéntu tíkꞌun síhin ngayjee̱ xi ji kikꞌa̱i̱hi̱.
Nga kꞌúéntu tíkꞌun sín xu̱ta̱,
kui xi tsuhu̱ ra̱ nga sku̱e̱hi ji xi Nti̱a̱ nku tutuu̱ ko̱ nga sku̱e̱na an Jesucristo̱ xi kinꞌe nibáí.
’Ja tsakuchjá kju̱a̱chánkahi̱ a̱sunntei̱ nga kitsꞌintjusan xá xi kikꞌa̱i̱ní.
Ndꞌa̱i̱ Na̱ꞌmi,
ta̱kúchji kju̱a̱chánkana̱ nginkuin,
kju̱a̱chánka xi tu̱ bꞌa̱ tsꞌín jahá tíjñana nginkuin kintehe̱ ni nga kisꞌejña a̱sunntei̱.
’Ja yꞌejñá chjihi̱ xu̱ta̱ yáha ji,
xu̱ta̱ xi kikꞌa̱i̱ní a̱jihi̱n xu̱ta̱ xi tjín a̱sunntei̱.
Ji tsꞌi̱ xu̱ta̱ xuꞌbi̱ ko̱ kikꞌa̱i̱ní,
ko̱ kitsꞌíntjusun éhi̱n.
Mankjihi̱n ndꞌa̱i̱ nga ngayjee̱ ni xi kikꞌa̱i̱ní má tinchin nibáha.
A̱tꞌaha̱ én xi kikꞌa̱i̱ní,
kixinyaha̱ xu̱ta̱ xuꞌbi̱.
Kitsꞌínkjáíhi̱n ko̱ kamankjihi̱n nga kju̱axi̱ nga má tinchin nibahana.
Sꞌejihi̱n nga ji kinꞌe nibání.
’Tíbankintjáíhi xu̱ta̱i̱.
Najmi tíbankintjáíhi xu̱ta̱ a̱sunntei̱.
Tíbankintja xu̱ta̱ xi kikꞌa̱i̱ní a̱tꞌaha̱ ji tsꞌi̱.
Ngayjee̱ xu̱ta̱ xi tsꞌa̱n ji ta̱ tsꞌi̱,
ko̱ xi tsꞌi̱ an ta̱ tsꞌa̱n.
Tíma chji kju̱a̱chánkana̱ a̱jihi̱n xu̱ta̱ xuꞌbi̱.
’An kfíán má tinchin,
tu̱nga kui kꞌúéntu sa a̱sunntei̱.
Tsje ní ji,
Na̱ꞌmi.
Ngaꞌyíhi̱n chúnko̱ho̱ ri̱ xu̱ta̱ xuꞌbi̱ xi kikꞌa̱i̱ní tu̱ xi nkuhú i̱ncha ka̱maha xi nkúhu ñá.
Nkꞌie nga tsáte̱jñajihi̱n xu̱ta̱ xuꞌbi̱ a̱sunntei̱,
kikunko̱ho̱ ra̱ ngaꞌyíhi̱n ko̱ tsasehe̱.
Ndaha nku najmi kindyja.
Tu̱ nku sahá xi tje̱he̱n ra̱ nga ndyja̱,
kui xi kindyja tu̱ xi ku̱i̱tjusuhun ni xi tjítꞌa xu̱ju̱n éhi̱n.
’Tu̱nga ndꞌa̱i̱ má tinchin tífia.
Tíxinya ni xuꞌbi̱ nkꞌie nga tíi̱jña sa a̱sunntei̱ tu̱ xi sꞌe̱jñajin kikjihi̱n ra̱ kju̱a̱tsjona̱ xu̱ta̱ xuꞌbi̱.
An kixinyaha̱ éhi̱n,
ko̱ xu̱ta̱ a̱sunntei̱ kitsꞌín unkiehe̱ a̱tꞌaha̱ najmi a̱sunntei̱ a̱ntehe̱ xi nkú tsꞌín najmi a̱sunntei̱ a̱ntena̱.
Najmi tíbankihi nga ku̱i̱chꞌonsjei a̱sunntei̱,
tu̱nga chjúxin tꞌaxíhín ri̱ ni xi chꞌonkꞌuu̱n.
Najmi a̱sunntei̱ a̱ntehe̱ xi nkú tsꞌín najmi a̱sunntei̱ a̱ntena̱.
Éhi̱n bakúya ni xi na̱xu̱ tjín.
Nꞌe̱i nga katumankjihi̱n xu̱ta̱ xuꞌbi̱ ni xi na̱xu̱,
tu̱ xi katsꞌínkjasꞌehen ri yjoho̱ nga tsꞌi̱ín ni xi mjehi.
Xi nkú tsꞌín kinꞌe nibání a̱sunntei̱,
bꞌa̱ tsꞌín títsꞌinkjíá xu̱ta̱ xuꞌbi̱ a̱sunntei̱.
Ngandaha̱ xu̱ta̱ xuꞌbi̱ títsjaha̱ yjona̱ nga tsꞌian ni xi mjehi,
tu̱ xi ko̱ ta̱ kui ka̱maha̱ ra̱ tsꞌi̱ínkjasꞌehen ri yjoho̱ nkꞌie nga ka̱mankjihi̱n ni xi na̱xu̱ tjín.
’Najmi tu̱ nku xu̱ta̱ xuꞌbi̱ tíbankintja.
Ta̱ tíbankintjá xi sꞌe̱jihi̱n an nkꞌie nga ku̱i̱ntꞌé én xi ku̱i̱tsu̱ya xu̱ta̱ xuꞌbi̱,
tu̱ xi nkuhú ka̱maha ngayjee̱.
Xi nkú tsꞌín tinchunjinní ko̱ an tíi̱jñajihin,
Na̱ꞌmi,
bꞌa̱ ta̱ tsꞌín nkuhú katumajinná xu̱ta̱ xuꞌbi̱,
tu̱ xi sꞌe̱jihi̱n ra̱ xu̱ta̱ a̱sunntei̱ nga ji kinꞌe nibání.
Kitsjaha̱ xu̱ta̱ xuꞌbi̱ kju̱a̱chánka xi kikꞌa̱i̱ní tu̱ xi nkuhú ka̱maha xi nkú tsꞌín nkuhú mahaná.
An tíi̱jñajihi̱n xu̱ta̱ xuꞌbi̱ ko̱ ji tinchunjínní tu̱ xi bꞌa̱ tsꞌín nkuhú ku̱i̱chú maha.
Bꞌa̱ tsꞌín xu̱ta̱ a̱sunntei̱ ka̱mankjihi̱n ra̱ nga ji kinꞌe nibání ko̱ nga tjohi xu̱ta̱ xuꞌbi̱ xi nkú tsꞌín tjohi an.
’Ji Na̱ꞌmi,
mjena nga kꞌúéntuko̱na xu̱ta̱ xi kikꞌa̱i̱ní má nga kúáte̱jña,
tu̱ xi sku̱e̱he kju̱a̱chánkana̱ xi kikꞌa̱i̱ní a̱tꞌaha̱ kinꞌetjóní kintehe̱ ni nga kamanda a̱sunntei̱.
Ji Na̱ꞌmi xi na̱xu̱ nꞌeko̱i xu̱ta̱,
xu̱ta̱ a̱sunntei̱ najmi behi.
Tu̱nga máha an,
behe ko̱ ta̱ xu̱ta̱ xuꞌbi̱ be nga ji kinꞌe nibání.
Yꞌejñá chjihi̱ xu̱ta̱ xuꞌbi̱ yáha ji ko̱ tu̱ nku kꞌuejñá chjihí saha̱,
tu̱ xi ka̱maha̱ ra̱ tsꞌi̱íntjoho xu̱ta̱ xinkjín xi nkú tsꞌín tjohi an.
Bꞌa̱ tsꞌín kúáte̱jñajihi̱n ra̱.